3. utkast til prosjekt beskrivelse

ALLV301 Mina Landøy

I min oppgave ønsker jeg å arbeide med verk i litteraturen som tar utgangspunkt i samfunnets skyggesider. Med dette mener jeg de ofte tabubelagte livene som ble brakt på bane med realismen tidlig 1800-tallet i Norge. Jeg vil se på hvordan store deler av nordmenn levde, arbeidet, hvordan de forholdt seg til hverandre og hvordan de følte, beskrevet gjennom litteraturen. Hovedoppgaven vil bli en analyse der hvor jeg i hovedsak ønsker å ta et dypdykk i realismen og dens videreførte begrep naturalisme med Amalie Skrams verk ”Sjur Gabriel” i fokus. For nettopp i naturalismen skildres virkeligheten veldig nært slik den faktisk er eller var på 1800-tallet, både det positive og det negative. Det var på denne tiden et brudd i litteraturen, hvor man kunne begynne å lese om et mindre overfladisk samfunn, men et reelt bygdeliv, med slit, dårlige økonomiske kår og sterk gudstro.

Det er utrolig interessant å se hvor treffende samfunnets tid i Norge er beskrevet i litteraturen gjennom Amalie Skram i Sjur Gabriel. Denne ufine, skitne, og ofte fordømte måten å leve på, og som tilsynelatende var uhyre vanskelig å komme ut av. Hvordan mennesker levde i forhold til hverandre fra by til bygd, derav nesten hierarkisk både samfunnsmessig og innad hos en familie. Måten prester og mer eller mindre økonomisk sterke individer eller familier blir prissatt og respektert på, og hvor lav terskelen er på å gi noe eller noen skyld for kårene. Det er her også dette med determinisme kommer inn, samfunnets og menneskets forhold til Gud og tro. Skyld og nåde er noe vi ser i kristendommen og som blir sterkt bevart og fremvist gjennom boken til Skram.

I oppgaven ønsker jeg også å se på det individuelle mennesket, mennesker som lever sammen, og som nevnt innad i en familie og i et samfunn. Et stort mangfold levde i skam og sterk fattigdom, og mange tydde til alkoholen. Familien som en institusjon hvor alle skulle bidra for å overleve, men også for å opprettholde nettopp *familien*. Familien som institusjon var på denne tiden mye viktigere enn hva vi kan se for oss i dag –at alle bidro var absolutt nødvendig for å holde gård og kost året rundt. Samtidig har vi moral, kjærlighet og ivaretagelsen av sine neste som et interessant tema –og dermed også ironien på hvordan individer tolket gudstroen i samfunnet: for eksempel at det å slå sin kone helseløs for å skikke henne, var greit så lenge ikke naboene så det. Derfor ser jeg det på som viktig å også se på dette med arv og miljø i det norske bondesamfunnet.

Som utgangspunkt kommer jeg til å bruke den første boken ”Sjur Gabriel” i serien Hellemyrsfolket av Amalie Skram til å se på nettopp dette, men mulig også ”Karens Jul” av samme forfatter. Grunnen til at jeg velger disse verkene, er fordi de nettopp skildrer samfunnets tøffeste og kanskje vondeste sider ved overlevelse i tilværelsen. Ikke bare bokstavelig, men også det å leve etter beste mulige evne med gitte omstendigheter. Det er mye følelser som beskrives hos hovedpersonene og man kan ikke annet enn å tenke at måten samfunnet var på denne tiden, har mye av skylden til ulykkene. Men skyld er et vanskelig spørsmål som både leser og hovedkarakterene sitter tungt igjen med, men i selve teksten kjenner man på en innforstått regel fra samfunnet eller innad hos individene selv, om at det som skjer er av Guds vilje. En form for samfunnskritikk bør derfor også kunne diskuteres i hovedoppgaven.

Det var mye som ble bragt på bane i litteraturen mot slutten av 1800-tallet i Norge. Ibsen med sine drama, Obstfelder i lyrikken, Brandes om å sette problemer under debatt –men det som skiller Skram fra andre kjente forfattere i realismen, er hennes naturalistiske tilnærming. Begge disse verkene omhandler både en reell etterlikning av samfunnet med dårlige økonomiske kår og dette med å ta vare på sin egen familie, samtidig som begge har både barn og død som viktige momenter. Begge verk vekker noe sårt i oss mennesker. Følelser som sinne, redsel, angst –samt også gode følelser som lykke og mestringsfølelse når håp endelig er å skimte, er å gjenkjenne i bøkene.